Charlottenborg sett fra Kongens Nytorv Foto: Mahlum 
Haven bak Gyldenløves palé, det nåværende Charlottenborg på Kongens Nytorv. 
Ulrik Frederik Gyldenløve sees med fjærprydet hatt midt i bildet.Maleri av Jacob Coning fra 1694. Tilhører Frederiksborg museum.
Charlottenborg i 1870-årene  
Fra J.P.Trap: *Kongeriget Danmark* 2. utgave 1879
**Charlottenborg** er en bygning ved Kongens Nytorv i det sentrale København i Danmark. Her ligger blant annet Det Kongelige Danske Kunstakademi. 

Den eldste delen av Charlottenborg stammer fra slutten av 1670-tallet.

Historie
--------

Charlottenborg ble oppført for Ulrik Frederik Gyldenløve
i årene 1672-1683 og var en av de første større bygningene som ble oppført ved det den gang nyanlagte Kongens Nytorv. Den var i tillegg en av de første barokkbygninger som ble bygget i Danmark.

Tomten hvor slottet ble reist hadde Christian V gitt halvbroren Ulrik Frederik Gyldenløve skjøte på 22. mars 1669.

Oppføringen av *Gyldenløves Palais* som det opprinnelig ble kalt, tok til etter at kongen la ned grunnstenen 3. april 1672 og sto på mens Gyldenløve for det meste oppholdt seg i Norge. Arkitekt var sannsynligvis Ewert Janssen.

I 1677 fremsto bygget med tre fløyer. I 1683 ble slottsgården lukket da det ble bygget en lavere fjerde fløy ut mot slottshagen som lå langs den nyoppførte Nyhavnskanalen ned til vannet. Arkitekt for utvidelsen var Lambert van Haven. Da slottet var ferdig i 1683 hadde det 74 rom.

Etter Christian Vs død i 1699 overtok dronning Charlotte Amalie paléet som enkesete i 1700 for en sum av 50 000 kronedaler. Heretter ble det kalt Charlottenborg.

Etter enkedronningens død i 1714 gikk det i arv innen kongefamilien for siden å havne hos Christian VI. Det ble renovert i 1736–1737 og hadde skiftende beboere og benyttelse for en periode. Blant annet holdt *Det musikalske Societet*, Kurantbanken, *Christianhavns tyske Kirkes Lotteri* og *Det kgl. danske Selskab til den nordiske Histories og Sprogets Forbedring* til her. Det ble også innredet en liten teatersal som ble benyttet til konserter, opera og skuespill.

### Kunstakademiet

Alle disse aktivitetene måtte imidlertid vike da kunsten tok over. Kunstakademiet ble formelt opprettet i 1754 og overtok en stor del av Charlottenborg og i 1787 ble paléet endelig overdratt til akademiet som eiendom – med unntak av en periode etter Københavns brann i 1795 hvor et antall institusjoner flyttet midlertidig inn.

Utstillingsbygningen
--------------------

Parken var også blitt overdratt til akademiet. I 1778 ble parken omdannet da Københavns Botanisk Have fikk sin tredje plassering her. Botanisk Have flyttet videre til sin nåværende plassering i 1874 da vollene ble sløyfet og akademiet brukte nå i stedet havearealet til å oppføre en utstillingsbygning som sto ferdig i 1883. Bygningen ble tegnet av 
arkitekt Albert Jensen under Ferdinand Meldahls oppsyn.

Utstillingsbygningen har siden den ble reist fungert som museum og utstillingslokale, under navnet Kunsthal Charlottenborg fra 2007. Her avholdes blant annet Charlottenborg Forårsudstilling. I tillegg til Kunsthal Charlottenborg holder Danmarks Kunstbibliotek til i bygningen.

Fredning
--------

Både den gamle bygningen - Charlottenborg - og utstillingsbygningen er fredet.
Den gamle bygningen på Kongens Nytorv 1 ble fredet i 1918. Fredningen omgfatter det firefløyede anlegget fra 1672 med den sammenbygde bygningen i sydøst, fra ca. 1730, Bertel Thorvaldsens leilighet.

Udstillingsbygningen i Nyhavn 2 ble fredet i 1988. Fredningen omfatter det trefløyede anlegg fra 1883, «Billedhugger-haven» fra 1777 og havemuren mot Heibergsgade.

Referanser
----------

1. ↑  Charlottenborg fra Den Store Danske
2. ↑  ARKITEKTUREN FRA 1660 - CA. 1754, Charlottenborg fra Dansk Arkitektur Center (besøkt 27. juni 2014)
3. 1 2 3  Charlottenborg, Kongens Nytorv 1 Arkivert 6. april 2012 hos Wayback Machine. av Jens Fleischer fra *København. Kulturhistorisk opslagsbog* (besøkt 27. juni 2014
4. 1 2  Charlottenborg Kongens Nytorv 1 fra Kulturstyrelsen / Fredede & Bevaringsværdige Bygninger
5. ↑  Ewert Janssen på Kunstindeks Danmark / Weilbachs Kunstnerleksikon
6. ↑  Charlottenborg Claus M. Smidt: Kunstakademiet på Kongens Nytorv fra Kulturarv.dk
7. ↑  Charlottenborg Slot fra Salmonsen
8. ↑  Albert Jensen på Kunstindeks Danmark / Weilbachs Kunstnerleksikon
9. ↑  Fredningssag / Charlottenborgs Udstillingsbygning, Nyhavn 002, København fra Kulturarvsstyrelsen (besøkt 28. juni 2014)

Eksterne lenker
---------------

* Offisielt nettsted Rediger på Wikidata

* (en) Charlottenborg Slot – kategori av bilder, video eller lyd på Commons Rediger på Wikidata

* (en) Charlottenborg Slot – galleri av bilder, video eller lyd på Commons Rediger på Wikidata
* Kunsthal Charlottenborg
* Charlottenborgfondet Arkivert 1. januar 2009 hos Wayback Machine.

Portal: Danmark


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Nationalencyklopedin **·** VIAF **·** LCCN **·** GeoNames
 |